ইস্‌হাক
ইস্‌হাক বা আইজ্যাক (হিব্রু ভাষায়: יִצְחָק‎, Yiṣḥāq; গ্রিক: Ἰσαάκ, Isaák; আরবি: إسحٰق, প্রতিবর্ণীকৃত: Isḥāq; আমহারীয়: ይስሐቅ) হলেন ইস্রায়েলীয়দের তিন পিতৃকুলপিতার অন্যতম এবং ইহুদিধর্ম, খ্রিস্টধর্ম ও ইসলামের মতো ইব্রাহিমীয় ধর্মসমূহের একজন গুরুত্বপূর্ণ ব্যক্তিত্ব, ভাববাদী ও নবী। তিনি ছিলেন অব্রাহাম ও সারার পুত্র, যাকোবের পিতা এবং ইস্রায়েলের দ্বাদশ বংশের পিতামহ। আদিপুস্তকের বর্ণনা মতে, যখন অব্রাহামের বয়স একশো ও সারার বয়স নব্বইয়ের অধিক তখন ইস্‌হাকের জন্ম হয়। ইস্‌হাক ছিলেন ইস্রায়েলীয়দের তিনজন কুলপিতার মধ্যে একজন। ইস্‌হাক বাইবেলে বর্ণীত একমাত্র পিতৃকুলপতি যাঁর নাম পরিবর্তিত হয়নি এবং যিনি কনান দেশের বাইরে যাননি। বাইবেলে অব্রাহাম ও যাকোবের তুলনায় ইসহাকের জীবনের ঘটনা কম উল্লেখ করা হয়েছে। ১৮০ বছর বয়সে তিনি পরলোক গমন করেন; যে কারণে তিনি এই তিনজনের মধ্যে সবচেয়ে বেশি দীর্ঘায়ুপ্রাপ্ত ছিলেন।